Motorforsikring Forsikringen benævnes også autoforsikring, motorkøretøjsforsikring og bilforsikring. Der er tale om den lovpligtige ansvarsforsikring for ”motorkøretøjer”” jf. definitionen i §2, stk. 1, nr. 15 i færdselsloven.   Garantifonden har på forespørgsel vurderet, at en knallert 45 skal anses som et motorkøretøj i færdselslovens forstand. En knallert 45 er derfor omfattet af bidragspligten.   Følgende er eksempelvis ikke omfattet af bidragspligten: trailer- eller campingvognsforsikring og forsikringer af traktorer. Familieforsikring Forsikringen benævnes også indboforsikring, indbo- og ansvarsforsikring, hjemforsikring, husstandsforsikring og Familiens Basisforsikring. Forsikringen dækker skader på husstandens indbo og private ejendele, hvis det bliver beskadiget/forsvinder på grund af tyveri, brand, storm m.v. Forsikringen omfatter også en ansvarsforsikring, der dækker det erstatningsansvar, husstandens medlemmer kan pådrage sig som privatpersoner. Forsikringen omfatter en retshjælpsforsikring, der dækker omkostninger ved en række private retssager, som husstandens medlemmer måtte blive involveret i.   Det forhold, at man f.eks. kan tilvælge en rejseforsikring under sin familieforsikring, betyder ikke, at rejseforsikringer, der tegnes som selvstændige forsikringer, er omfattes af bidragspligten. Husejerforsikring Forsikringen benævnes også husforsikring, villaforsikring og parcelhusforsikring. Forsikringen dækker skader på helårshuset forårsaget af brand, storm, vand m.m. samt typisk også dækning for anden pludselig skade. Ofte har forsikringen også insekt- og svampedækning, glas- og sanitetsdækning samt dækning for skader på stikledninger og skjulte rør. De sidstnævnte deldækninger er i nogle tilfælde tilvalg. Forsikringen omfatter også en husejeransvarsforsikring og en retshjælpsforsikring.   Følgende er ikke omfattet af bidragspligten: Fritidshusforsikringer, kolonihavehusforsikringer o. lign. Der skal ikke betales bidrag for ejendoms- og bygningsforsikringer på udlejningsejendomme.   Sundhedsforsikring Forsikringen dækker udgifter til undersøgelse, behandling, genoptræning mv., og behandling som finder sted på private sygehuse og ved privatpraktiserende behandlere og speciallæger.   Ulykkes- og sygdomsforsikringer er således ikke omfattet af bidragspligten.   Byggeskadeforsikringer En byggeskadeforsikring er en forsikring, der tegnes af entreprenøren, ved nybygning eller væsentlig ombygning af eksisterende byggeri til beboelse, som sikrer bygningsejeren.   Der betales ikke bidrag for byggeskadeforsikringer på udlejningsejendomme.   Generelt Bemærk at bortset fra byggeskadeforsikringer, er kun forbrugerforsikringer (privatforsikringer) omfattet af bidragspligten.